Halvorsen har ikke bestemt seg om eksamen i nynorsk
Nå får Utdanningsdirektoratet i oppdrag å utarbeide et høringsutkast om ny læreplan i norsk. Det skal foreligge høsten 2012. Først da vil departementet si sitt om de ulike endringsforslagene. Innspillet fra direktoratet i januar vakte betydelig oppsikt, og medieoppslagene kunne tyde på at Halvorsen allerede hadde bestemt seg for å fjerne nynorsk skriftlig eksamen. Hun presiserte da at saken ikke var kommet så langt.I oppdragsbrevet fra departementet til direktoratet, skrevet som seg hør og bør på nynorsk, er dette tonet betraktelig ned. Nå heter det «at en i læreplanarbeidet må vurdere om kompetansekravene i skriftlig hovedmål og sidemål kan være ulike». Halvorsen er ikke fornøyd med sidemålsundervisningen slik den er i dag. - Jeg er urolig over at så mange velger bort nynorsk som sitt hovedmål. Hvis vi ikke gjør endringer i norskfaget, er jeg redd for at nynorsk som hovedmål forsvinner, sier hun.I brevet skriver departementet at alle elever skal lese et økt utvalg av tekster på nynorsk gjennom hele grunnopplæringen. Det skal fortsatt være opplæring i skriftlig sidemål på ungdomstrinnet og i videregående. - Endringer i læreplanen må ses i sammenheng med vurderings- og eksamensordningen, heter det så. Det er i denne formuleringen at avskaffelsen av skriftlig nynorskeksamen eventuelt ligger, men kunnskapsministeren er ikke klar til å konkludere på dette punktet før til høsten.
Kunnskapsminister Kristin Halvorsen (SV) vil foreløpig ikke ta stilling til forslaget om å kutte ut skriftlig eksamen i nynorsk i videregående.